
Olmesartan medoxomil/Amlodipine/Hydrochlorothiazide Teva 20 mg/5 mg/12,5 mg plėvele dengtos tabletės
Olmesartan medoxomil/Amlodipine/Hydrochlorothiazide Teva 40 mg/5 mg/12,5 mg plėvele dengtos tabletės
Olmesartan medoxomil/Amlodipine/Hydrochlorothiazide Teva 40 mg/10 mg/12,5 mg plėvele dengtos tabletės
 
olmesartanas medoksomilis/amlodipinas/hidrochlorotiazidas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Olmesartan medoxomil/Amlodipine/Hydrochlorothiazide Teva ir kam jis vartojamas 
2.	Kas žinotina prieš vartojant Olmesartan medoxomil/Amlodipine/Hydrochlorothiazide Teva   
3.	Kaip vartoti Olmesartan medoxomil/Amlodipine/Hydrochlorothiazide Teva  
4.	Galimas šalutinis poveikis 
5.	Kaip laikyti Olmesartan medoxomil/Amlodipine/Hydrochlorothiazide Teva
6.	Pakuotės turinys ir kita informacija


1.	Kas yra Olmesartan medoxomil/Amlodipine/Hydrochlorothiazide Teva ir kam jis vartojamas

Olmesartan medoxomil/Amlodipine/Hydrochlorothiazide Teva sudėtyje yra trys veikliosios medžiagos: olmesartanas medoksomilis, amlodipinas (amlodipino besilato pavidalu) ir hidrochlorotiazidas. Visos trys medžiagos padeda reguliuoti padidėjusį kraujospūdį.
· Olmesartanas medoksomilis priklauso vaistų, vadinamų „angiotenzino II receptorių antagonistais“, grupei. Jis atpalaiduoja kraujagysles, todėl mažina kraujospūdį.
· Amlodipinas priklauso vaistų, vadinamų „kalcio kanalų blokatoriais“, grupei. Atpalaiduodamas kraujagysles amlodipinas taip pat mažina kraujospūdį.
· Hidrochlorotiazidas priklauso šlapimo išsiskyrimą skatinančių vaistų, vadinamų tiazidiniais diuretikais, grupei. Jis mažina kraujospūdį padėdamas organizmui išskirti skysčio perteklių, nes skatina šlapimo susidarymą inkstuose.

Šių medžiagų derinys sukelia kraujospūdžio sumažėjimą. 

Olmesartan medoxomil/Amlodipine/Hydrochlorothiazide Teva vartojamas padidėjusiam kraujospūdžiui gydyti:
· suaugusiems pacientams, kurių kraujospūdis tinkamai nekontroliuojamas vartojant olmesartano medoksomilio ir amlodipino fiksuotos dozės derinį, arba
· pacientams, kurie jau vartoja visas šias medžiagas gerdami fiksuotų dozių olmesartano medoksomilio ir hidrochlorotiazido derinį kartu su amlodipino tablete arba fiksuotų dozių olmesartano medoksomilio ir amlodipino derinį kartu su hidrochlorotiazido tablete.


2.	Kas žinotina prieš vartojant Olmesartan medoxomil/Amlodipine/Hydrochlorothiazide Teva  

Olmesartan medoxomil/Amlodipine/Hydrochlorothiazide Teva vartoti negalima:
· jeigu yra alergija olmesartanui medoksomiliui, amlodipinui arba specifinei kalcio kanalų blokatorių grupei (dihidropiridinams), hidrochlorotiazidui arba į hidrochlorotiazidą panašioms medžiagoms (sulfonamidams), arba bet kuriai pagalbinei šio vaisto medžiagai (jos išvardytos 6 skyriuje). Jeigu Jūs manote, kad galite būti alergiški šioms medžiagoms, prieš pradėdami vartoti Olmesartan medoxomil/Amlodipine/Hydrochlorothiazide Teva pasitarkite su gydytoju;
· jeigu yra sunkių inkstų sutrikimų;
· jeigu sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno;
· jeigu yra sumažėjęs kalio, natrio, padidėjęs kalcio ar šlapimo rūgšties kiekis kraujyje (esant podagros arba inkstų akmenligės simptomams) ir šie pokyčiai negerėja juos gydant;
· jeigu esate ilgiau kaip 3 mėnesius nėščia (geriausia vengti vartoti Olmesartan medoxomil/Amlodipine/ Hydrochlorthiazide Teva ir ankstyvuoju nėštumo laikotarpiu – žr. skyrių „Nėštumas ir žindymo laikotarpis“);
· jeigu nustatytas sunkus kepenų funkcijos sutrikimas arba sutrikęs tulžies išsiskyrimas arba sutrikdytas tulžies ištekėjimas iš tulžies pūslės (pvz., dėl akmenligės) arba yra gelta (pageltusi oda ir akys);
· jeigu yra sutrikęs audinių aprūpinimas krauju, pasireiškiantis tokiais simptomais kaip mažas kraujospūdis, susilpnėjęs pulsas, padažnėjęs širdies plakimas arba šokas (įskaitant kardiogeninį šoką, kuris susijęs su sunkiais širdies veiklos sutrikimais);
· jeigu yra labai mažas kraujospūdis;
· jeigu kraujas iš širdies išteka lėtai arba ištekėjimas sutrikdytas. Taip gali būti, jei kraujagyslės arba vožtuvai, pro kuriuos kraujas išteka iš širdies, susiaurėja (aortos stenozė);
· jeigu yra silpnas kraujo išstūmimas iš širdies po širdies priepuolio (ūminio miokardo infarkto). Silpnas kraujo išstūmimas iš širdies gali sukelti dusulį arba pėdų ir čiurnų patinimą.

Jeigu manote, kad kuri nors iš išvardytų būklių Jums yra, nevartokite Olmesartan medoxomil/ Amlodipine/Hydrochlorthiazide Teva .

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Olmesartan medoxomil/ Amlodipine/Hydrochlorthiazide Teva . 

Pasakykite gydytojui, jeigu vartojate kurį nors iš šių vaistų padidėjusiam kraujospūdžiui gydyti: 
· AKF inhibitorių (pavyzdžiui, enalaprilį, lizinoprilį, ramiprilį), ypač jei turite su cukriniu diabetu susijusių inkstų sutrikimų;
· aliskireną.

Jūsų gydytojas gali reguliariai tirti Jūsų inkstų funkciją, kraujospūdį ir elektrolitų (pvz., kalio) kiekį kraujyje. 

Taip pat žiūrėkite informaciją, pateiktą poskyryje „Olmesartan medoxomil/Amlodipine/Hydrochlorothiazide Teva vartoti negalima“.

Pasakykite gydytojui, jeigu Jums nustatyta toliau išvardytų sveikatos sutrikimų:
· inkstų sutrikimas arba yra būklė po inksto persodinimo;
· kepenų liga;
· širdies nepakankamumas ar širdies vožtuvų arba širdies raumens funkcijos sutrikimai;
· stiprus vėmimas, viduriavimas, vartojate dideles šlapimo išsiskyrimą skatinančių vaistų (diuretikų) dozes arba su maistu vartojate per mažai druskos;
· padidėjęs kalio kiekis kraujyje;
· sutrikusi antinksčių (hormonus gaminančios liaukos, esančios ties inkstų viršūne) funkcija;
· cukrinis diabetas;
· raudonoji vilkligė (autoimuninė liga);
· alergija arba astma;
· po saulės vonių ar kaitinimosi soliariume atsiranda odos reakcijų, tokių kaip nudegimas saulėje arba išbėrimas;
· jeigu Jums praeityje buvo diagnozuotas odos vėžys arba gydymo laikotarpiu ant Jūsų odos staiga atsirastų koks nors pakitimas. Taikant gydymą hidrochlorotiazidu, ypač ilgalaikį gydymą didelėmis šio vaisto dozėmis, gali padidėti tam tikrų rūšių odos ir lūpos vėžio (nemelanominio odos vėžio) rizika. Vartodami Olmesartan medoxomil/Amlodipine/Hydrochlorothiazide Teva, saugokite savo odą nuo saulės ir ultravioletinių spindulių;
· jeigu praeityje pavartojus hidrochlorotiazido, Jums pasireiškė kvėpavimo ar plaučių veiklos sutrikimų (įskaitant plaučių uždegimą ar skysčio susidarymą juose). Jeigu pavartojus Olmesartan medoxomil/Amlodipine/Hydrochlorothiazide Teva Jums pasireikštų stiprus dusulys arba kvėpavimo sunkumų, nedelsdami kreipkitės medicininės pagalbos.

Kreipkitės į gydytoją, jei atsiranda bet kuris toliau išvardytų simptomų:
· viduriavimas, kuris yra sunkus, nuolatinis ir sukelia reikšmingą kūno svorio mažėjimą. Jūsų gydytojas gali įvertinti Jūsų simptomus ir nuspręsti, kaip tęsti kraujospūdį mažinančio vaisto vartojimą;
· jeigu Jums susilpnėja regėjimas arba atsiranda akies skausmas. Šie simptomai gali būti skysčio susikaupimo akies kraujagysliniame dangale (tarp gyslainės ir odenos) arba padidėjusio akispūdžio požymiai ir gali atsirasti po kelių valandų ar savaičių nuo Olmesartan medoxomil/Amlodipine/ Hydrochlorthiazide Teva vartojimo pradžios. Jei tokia būklė negydoma, galite visam laikui apakti. 

Pasitarkite su gydytoju, jei pavartojus Olmesartan medoxomil/Amlodipine/Hydrochlorothiazide Teva jaučiate pilvo skausmą, pykinimą, vėmimą arba viduriavimą. Dėl tolesnio gydymo nuspręs Jūsų gydytojas. Nenustokite vartoti Olmesartan medoxomil/Amlodipine/Hydrochlorothiazide Teva pats.

Kaip ir vartojant bet kokį kraujospūdį mažinantį vaistą, pacientams su sutrikusia širdies arba smegenų kraujotaka pernelyg didelis kraujospūdžio sumažėjimas gali sukelti širdies priepuolį arba insultą. Todėl gydytojas atidžiai stebės Jūsų kraujospūdį.

Vartojant Olmesartan medoxomil/Amlodipine/Hydrochlorothiazide Teva kraujyje gali padidėti riebalų ir šlapimo rūgšties (ji sukelia podagrą, t. y. skausmingą sąnarių sutinimą) kiekis. Gydytojas, norėdamas nustatyti tokius pokyčius, gali liepti tam tikrais intervalais kartoti kraujo tyrimus.

Šis vaistas gali pakeisti kai kurių cheminių medžiagų, vadinamų elektrolitais, kiekį Jūsų kraujyje. Gydytojas gali nurodyti tam tikrais intervalais atlikti kraujo tyrimus tokiems galimiems pakitimams nustatyti. Elektrolitų kiekio pokyčių požymiai gali būti troškulys, burnos džiūvimas, raumenų skausmas arba mėšlungis, raumenų silpnumas, mažas kraujospūdis (hipotenzija), silpnumas, vangumas, nuovargis, mieguistumas ar neramumas, pykinimas, vėmimas, sumažėjęs poreikis šlapintis, dažnas pulsas. Atsiradus šiems simptomams, apie tai pasakykite gydytojui.

Jei Jums reikia atlikti prieskydinės liaukos funkcijos ištyrimą, prieš tokį tyrimą Olmesartan medoxomil/ Amlodipine/Hydrochlorthiazide Teva vartojimą reikia nutraukti.

Būtinai pasakykite gydytojui, jei  įtariate, kad esate nėščia arba galite pastoti. Olmesartan medoxomil/ Amlodipine/Hydrochlorthiazide Teva nerekomenduojama vartoti pirmuosius tris nėštumo mėnesius ir draudžiama vartoti vėlesniu nėštumo laikotarpiu, nes jis kūdikiui gali sukelti sunkių pažeidimų (žr. skyrių „Nėštumas ir žindymo laikotarpis“).

Vaikams ir paaugliams
Olmesartan medoxomil/Amlodipine/Hydrochlorothiazide Teva nerekomenduojama vartoti jaunesniems negu 18 metų vaikams ir paaugliams

Kiti vaistai ir Olmesartan medoxomil/Amlodipine/Hydrochlorothiazide Teva
Pasakykite gydytojui arba vaistininkui, jeigu vartojate arba neseniai vartojote bet kurį iš toliau paminėtų vaistų arba dėl to nesate tikri.
· Kitų kraujospūdį mažinančių vaistų, nes tuomet gali sustiprėti Olmesartan medoxomil/ Amlodipine/Hydrochlorthiazide Teva poveikis. Jūsų gydytojui gali tekti pakeisti Jūsų dozę ir (arba) imtis kitų atsargumo priemonių.
· Jeigu vartojate AKF inhibitorių arba aliskireną (taip pat žiūrėkite informaciją, pateiktą poskyriuose „Olmesartan medoxomil/Amlodipine/Hydrochlorothiazide Teva vartoti negalima“ ir „Įspėjimai ir atsargumo priemonės“).
· Ličio preparatų (vaistų nuotaikos svyravimams ir kai kurioms depresijos formoms gydyti): vartojant kartu su Olmesartan medoxomil/Amlodipine/Hydrochlorothiazide Teva gali padidėti ličio toksiškumas. Vartojant litį gydytojas gali nurodyti ištirti ličio kiekį Jūsų kraujyje.
· Diltiazemo, verapamilio, vartojamų esant širdies ritmo sutrikimams ir padidėjusiam kraujospūdžiui.
· Rifampicino, eritromicino, klaritromicino, tetraciklino ar sparfloksacino (antibiotikų), vartojamų tuberkuliozei ir kitoms infekcijoms gydyti.
· Paprastosios jonažolės (Hypericum perforatum), augalinių vaistų depresijai gydyti.
· Cisaprido, vartojamo skrandžio ir žarnyno motorikai (judesiams) pagerinti.
· Difemanilio, vartojamo esant suretėjusiam širdies ritmui arba prakaitavimui sumažinti.
· Halofantrino, vartojamo maliarijai gydyti.
· Į veną leidžiamo vinkamino, vartojamo nervų sistemos kraujotakai pagerinti.
· Amantadino, vartojamo Parkinsono ligai gydyti.
· Kalio papildų, druskų pakaitalų, kurių sudėtyje yra kalio, vaistų, kurie skatina šlapimo išsiskyrimą (diuretikų), heparino (vartojamo kraujui skystinti ir neleisti atsirasti kraujo krešuliams), AKF inhibitorių (vartojamų kraujospūdžiui mažinti), vidurių laisvinančių vaistų, steroidinių hormonų, adrenokortikotropinio hormono (AKTH), karbenoksolono (vaisto burnos ir skrandžio opoms gydyti), antibiotiko penicilino G natrio druskos (jis dar vadinamas benzilpenicilino natrio druska), tam tikrų skausmą malšinančių vaistų, pvz., acetilsalicilo rūgšties (aspirino) arba salicilatų. Vartojant šių vaistų kartu su Olmesartan medoxomil/Amlodipine/Hydrochlorothiazide Teva gali pasikeisti kalio kiekis Jūsų kraujyje.
· Nesteroidinių vaistų nuo uždegimo (NVNU; vaistų, vartojamų skausmui malšinti, patinimui ir kitiems uždegimo požymiams, įskaitant artritą, mažinti); jei jų vartojama kartu su Olmesartan medoxomil/Amlodipine/Hydrochlorothiazide Teva , gali padidėti inkstų nepakankamumo rizika. NVNU gali susilpninti Olmesartan medoxomil/Amlodipine/Hydrochlorothiazide Teva poveikį. Vartojant dideles salicilatų dozes gali sustiprėti toksinis poveikis centrinei nervų sistemai.
· Migdomųjų, raminamųjų vaistų ir vaistų nuo depresijos, nes vartojat šių vaistų kartu su Olmesartan medoxomil/Amlodipine/Hydrochlorothiazide Teva , atsistojus gali staiga sumažėti kraujospūdis.
· Kolesevelamo hidrochlorido, t. y. vaisto, kuris mažina cholesterolio koncentraciją Jūsų kraujyje, nes Olmesartan medoxomil/Amlodipine/Hydrochlorothiazide Teva poveikis gali susilpnėti. Jūsų gydytojas Jums patars vartoti Olmesartan medoxomil/Amlodipine/Hydrochlorothiazide Teva likus bent 4 val. iki kolesevelamo hidrochlorido vartojimo.
· Kai kurių skrandžio turinio rūgštingumą mažinančių vaistų (vaistų sutrikusiam virškinimui pagerinti arba rėmeniui nuslopinti), nes dėl jų gali šiek tiek susilpnėti Olmesartan medoxomil/Amlodipine/ Hydrochlorthiazide Teva poveikis.
· Tam tikrų raumenis atpalaiduojančių vaistų, pvz., baklofeno ir tubokurarino.
· Anticholinerginių vaistų, pvz., atropino, biperideno.
· Kalcio papildų.
· Dantroleno (leidžiamo į veną esant labai aukštai kūno temperatūrai).
· Simvastatino, vartojamo cholesterolio ir riebalų (trigliceridų) kiekiui kraujyje mažinti.
· Vaistų, vartojamų Jūsų organizmo imuninės sistemos atsako kontrolei (tokių kaip takrolimuzo, ciklosporino), siekiant įgalinti organizmą priimti persodintą organą.

Taip pat pasakykite gydytojui, jeigu vartojate arba neseniai vartojote šių vaistų, arba dėl to nesate tikri:
· kai kurioms psichikos ligoms gydyti, tokių kaip tioridazino, chlorpromazino, levomepromazino, trifluoperazino, ciamemazino, sulpirido, amisulprido, pimozido, sultoprido, tiaprido, droperidolio arba haloperidolio; 
· esant sumažėjusiam cukraus kiekiui kraujyje (pvz., diazoksido) arba padidėjusiam kraujospūdžiui mažinti (pvz., beta adrenoblokatorių, metildopos), nes Olmesartan medoxomil/ Amlodipine/Hydrochlorthiazide Teva gali turėti įtakos šių vaistų veikimui;
· širdies ritmo sutrikimams gydyti (pvz., mizolastino, pentamidino, terfenadino, dofetilido, ibutilido arba į veną leidžiamo eritromicino);
· ŽIV/AIDS gydyti (pvz., ritonaviro, indinaviro, nelfinaviro);
· grybelių sukeltoms infekcijoms gydyti (pvz., ketokonazolo, itrakonazolo, amfotericino);
· širdies ligoms gydyti, pvz., chinidino, hidrochinidino, dizopiramido, amjodarono, sotalolio, bepridilio arba rusmenės preparatų);
· vėžiui gydyti, tokių kaip amifostino, ciklofosfamido arba metotreksato;
· kraujospūdžiui padidinti bei sulėtėjusiam širdies ritmui pagreitinti. tokių kaip noradrenalino;
· podagrai gydyti, tokių kaip probenecido, sulfinpirazono ir alopurinolo;
· kraujo riebalų kiekiui sumažinti, tokių kaip kolestiramino ir kolestipolo;
· vartojamų gliukozės kiekiui kraujyje sumažinti, tokių kaip, metformino arba insulino.

Jeigu Jūs vartojate arba neseniai vartojote kitų vaistų arba dėl to nesate tikri, apie tai pasakykite savo gydytojui arba vaistininkui.

Olmesartan medoxomil/Amlodipine/Hydrochlorothiazide Teva vartojimas su maistu ir gėrimais
Olmesartan medoxomil/Amlodipine/Hydrochlorothiazide Teva galima gerti tiek valgant, tiek nevalgius.

Vartojant Olmesartan medoxomil/Amlodipine/Hydrochlorothiazide Teva negalima gerti greipfrutų sulčių ir valgyti greipfrutų, nes greipfrutai ir jų sultys gali padidinti veikliosios medžiagos amlodipino kiekį kraujyje; dėl to gali neprognozuojamai sustiprėti kraujospūdį mažinantis Olmesartan medoxomil/Amlodipine/ Hydrochlorthiazide Teva poveikis.
Vartojant Olmesartan medoxomil/Amlodipine/Hydrochlorothiazide Teva, alkoholio reikia vartoti atsargiai, nes kai kuriems pacientams galimas svaigulys ir alpulys. Jei toks poveikis pasireiškia Jums, negerkite jokio alkoholinio gėrimo.

Senyviems pacientams
Jeigu esate vyresnis kaip 65 metų, Jūsų gydytojas reguliariai tikrins Jūsų kraujospūdį bet kokio dozės didinimo atveju, kad galėtų įsitikinti, ar kraujospūdis pernelyg nesumažėjo.

Nėštumas ir žindymo laikotarpis

Nėštumas
Būtinai pasakykite gydytojui, jei esate nėščia (arba manote, kad galėjote pastoti). Jūsų gydytojas paprastai nurodys Jums nustoti vartoti Olmesartan medoxomil/Amlodipine/Hydrochlorothiazide Teva prieš nėštumą arba tuoj pat, kai pastosite ir vietoj Olmesartan medoxomil/Amlodipine/Hydrochlorothiazide Teva paskirs vartoti kitą vaistą. Olmesartan medoxomil/Amlodipine/Hydrochlorothiazide Teva nerekomenduojama vartoti nėštumo laikotarpiu, negalima vartoti jeigu praėjo daugiau kaip 3 nėštumo mėnesiai, nes vartojant po trečio nėštumo mėnesio jis gali sukelti sunkią žalą kūdikiui.

Jei pastojote vartodama Olmesartan medoxomil/Amlodipine/Hydrochlorothiazide Teva, nedelsdama apie tai pasakykite gydytojui ir su juo susitikite.

Žindymo laikotarpis
Pasakykite gydytojui, jei žindote kūdikį ar planuojate pradėti žindyti. Nustatyta, kad nedidelis kiekis amlodipino ir hidrochlortiazido patenka į motinos pieną. Olmesartan medoxomil/Amlodipine/ Hydrochlorthiazide Teva nerekomenduojama vartoti žindyvėms ir, jei Jūs norite žindyti kūdikį, gydytojas gali paskirti kitą vaistą.

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Vairavimas ir mechanizmų valdymas
Padidėjusio kraujospūdžio gydymo metu Jūs galite jausti mieguistumą, pykinimą, svaigulį arba galvos skausmą. Jei pastebėjote tokį poveikį, nevairuokite ir nevaldykite mechanizmų, kol simptomai neišnyks. Pasitarkite su gydytoju.

Olmesartan medoxomil/Amlodipine/Hydrochlorothiazide Teva sudėtyje yra natrio
Šio vaisto vienoje tabletėje yra mažiau kaip 1 mmol (23 mg) natrio, t.y. jis beveik neturi reikšmės. 

Olmesartan medoxomil/Amlodipine/Hydrochlorothiazide Teva sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Olmesartan medoxomil/Amlodipine/Hydrochlorothiazide Teva

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į  gydytoją arba vaistininką. 

Rekomenduojama dozė yra viena Olmesartan medoxomil/Amlodipine/Hydrochlorothiazide Teva tabletė per parą.

Tabletę galima gerti valgant arba nevalgius. Tabletes reikia nuryti užsigeriant skysčiu (pvz., stikline vandens). Tablečių negalima kramtyti. Negalima užsigerti greipfrutų sultimis.

Jei įmanoma, paros dozę patartina gerti kiekvieną dieną tokiu pačiu metu, pvz., pusryčiaujant. 

Ką daryti pavartojus per didelę Olmesartan medoxomil/Amlodipine/Hydrochlorothiazide Teva dozę?
Jeigu išgėrėte daugiau tablečių negu reikia, gali sumažėti kraujospūdis ir Jūs galite jausti tokius simptomus kaip svaigulys ir dažnas arba retas širdies plakimas.

Jūsų plaučiuose gali kauptis skystis (plaučių edema), sukeldamas dusulį, kuris gali išsivystyti per 24 – 48 valandas nuo vaisto pavartojimo.

Jeigu išgėrėte daugiau tablečių negu reikia arba jei jas atsitiktinai nurijo vaikas, nedelsdami kreipkitės į gydytoją arba artimiausios ligoninės skubios medicinos pagalbos skyrių ir pasiimkite vaisto pakuotę arba šį pakuotės lapelį su savimi.

Pamiršus pavartoti Olmesartan medoxomil/Amlodipine/Hydrochlorothiazide Teva 
Jei pamiršote išgerti dozę, kitą dieną gerkite įprastinę dozę. NEGALIMA vartoti dvigubos dozės norint kompensuoti praleistą dozę.

Nustojus vartoti Olmesartan medoxomil/Amlodipine/Hydrochlorothiazide Teva 
Svarbu Olmesartan medoxomil/Amlodipine/Hydrochlorothiazide Teva vartoti tol, kol gydytojas nurodys vartojimą nutraukti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Jei atsiranda šalutinis poveikis, dažniausiai jis būna silpnas ir dėl to vaisto vartojimo nutraukti nereikia.

Nors pasireiškia nedaugeliui žmonių, toliau paminėtas šalutinis poveikis gali būti sunkus:
· vartojant Olmesartan medoxomil/Amlodipine/Hydrochlorothiazide Teva galima alerginė reakcija, pasireikšianti veido, burnos ir (arba) gerklų (balso aparato) patinimu kartu su niežuliu ir išbėrimu. Jei atsiranda toks poveikis, reikia nutraukti vartoti Olmesartan medoxomil/Amlodipine/ Hydrochlorthiazide Teva ir nedelsiant kreiptis į gydytoją;

· galvos sukimasis ar alpulys, nes vartojant Olmesartan medoxomil/Amlodipine/Hydrochlorothiazide Teva kai kuriems jautriems pacientams gali per daug sumažėti kraujospūdis. Jei atsiranda toks poveikis, nutraukite Olmesartan medoxomil/Amlodipine/Hydrochlorothiazide Teva vartojimą, nedelsdami susisiekite su gydytoju ir atsigulkite;

· Labai retai gali pasireikšti ūminis kvėpavimo sutrikimas (pasireiškia stipriu dusuliu, karščiavimu, silpnumu ir sumišimu). Jei atsiranda toks poveikis, reikia nutraukti vartoti Olmesartan medoxomil/Amlodipine/ Hydrochlorthiazide Teva ir nedelsiant kreiptis į gydytoją.  

· Dažnis nežinomas: jeigu pagelstų Jūsų akių baltymai, patamsėtų šlapimas, imtų niežėti oda, net jei gydymą Olmesartan medoxomil/Amlodipine/Hydrochlorothiazide Teva pradėjote seniau, nedelsdami kreipkitės į savo gydytoją, kuris įvertins Jūsų simptomus ir nuspręs, kaip tęsti Jūsų gydymą vaistais nuo kraujospūdžio.

Olmesartan medoxomil/Amlodipine/Hydrochlorothiazide Teva yra trijų veikliųjų medžiagų derinys. Toliau pirmiausiai paminėtas šalutinis poveikis, susijęs su olmesartano medoksomilio, amlodipino, hidrochlorotiazido derinio vartojimu (papildomai prie aukščiau paminėto poveikio), po to išvardytas šalutinis poveikis, pasitaikęs vartojant bet kurią vieną medžiagą arba tuomet, kai buvo vartojamos dvi veikliosios medžiagos. 

Siekiant padėti suprasti, kokiai daliai pacientų gali pasireiškti šalutinis poveikis, jis yra išvardytas kaip dažnas, nedažnas, retas, labai retas. 

Toliau išvardytas šalutinis poveikis, nustatytas vartojant Olmesartan medoxomil/Amlodipine/ Hydrochlorthiazide Teva

Jei toks poveikis atsiranda, dažnai jis būna lengvas ir vaisto vartojimo nutraukti nereikia.

Dažnas (gali pasireikšti rečiau kaip 1 iš 10 asmenų):
· viršutinių kvėpavimo takų infekcija, 
· nosies ir ryklės skausmas, 
· šlapimo takų infekcija, 
· svaigulys, galvos skausmas, 
· širdies plakimo pojūtis, 
· sumažėjęs kraujospūdis, 
· pykinimas, viduriavimas, 
· vidurių užkietėjimas, 
· mėšlungis, 
· sąnarių patinimas, 
· dažnesnis noras šlapintis, 
· silpnumas, 
· čiurnų patinimas, 
· nuovargis,
· laboratorinių tyrimų rodmenų pokyčiai.

Nedažnas (gali pasireikšti rečiau kaip 1 iš 100 asmenų):
· svaigulys stojantis, 
· svaigimas (vertigo), 
· dažnas širdies plakimas, 
· alpulio pojūtis, 
· paraudimas ir karščio pojūtis veide, 
· kosulys, 
· burnos džiūvimas, 
· raumenų silpnumas, 
· negebėjimas pasiekti ar palaikyti erekciją.

Toliau išvardytas šalutinis poveikis nustatytas vartojant kiekvieną veikliąją medžiagą atskirai arba dvi veikliąsias medžiagas kartu.

Tai gali būti Olmesartan medoxomil/Amlodipine/Hydrochlorothiazide Teva šalutinis poveikis, nors iki šiol vartojant šį vaistą jis nepasitaikė.

Labai dažnas (gali pasireikšti dažniau kaip 1 iš 10 asmenų):
· edema (skysčių susilaikymas).

Dažnas (gali pasireikšti rečiau kaip 1 iš 10 asmenų):
· bronchų uždegimas, 
· skrandžio ir žarnyno infekcija, 
· vėmimas, padidėjęs cukraus kiekis kraujyje, 
· cukrus šlapime, 
· minčių susipainiojimas (sumišimas), mieguistumas, 
· sutrikęs regėjimas (įskaitant dvejinimąsi ir neryškų matymą), 
· sloga arba nosies užsikimšimas, 
· ryklės skausmas, 
· pasunkėjęs kvėpavimas, 
· kosulys, 
· pilvo skausmas, 
· rėmuo, 
· nemalonūs pojūčiai skrandyje, 
· dujų susikaupimas žarnyne, 
· kaulų arba sąnarių skausmas, 
· nugaros skausmas, 
· visų kaulų skausmas,
· kraujas šlapime, 
· į gripą panašūs simptomai, 
· krūtinės skausmas, 
· skausmas.

Nedažnas (gali pasireikšti rečiau kaip 1 iš 100 asmenų):
· sumažėjęs kraujo plokštelių skaičius, dėl to gali lengviau atsirasti kraujosruvos arba pailgėti kraujavimo laikas), 
· anafilaksinės reakcijos, 
· nenormalus apetito sumažėjimas (anoreksija), 
· sutrikęs miegas, dirglumas, 
· nuotaikos svyravimai, įskaitant nerimą, 
· bloga nuotaika arba depresija, 
· drebulys, miego sutrikimas, 
· skonio jutimo sutrikimas, 
· sąmonės netekimas, 
· sutrikęs lytėjimo pojūtis, 
· dilgčiojimas, 
· trumparegystės sustiprėjimas, 
· ūžesys ausyse, 
· krūtinės angina (skausmas arba nemalonus pojūtis krūtinėje), 
· nereguliarus širdies ritmas, išbėrimas, 
· nuplikimas, alerginės uždegiminės odos reakcijos,
· odos paraudimas, 
· violetinės odos dėmės ar juostos dėl smulkių kraujosruvų (purpura), 
· odos spalvos pakitimas, 
· raudoni niežtintys gumbai (dilgėlinė), 
· padidėjęs prakaitavimas, 
· niežulys, 
· odos išbėrimas, odos reakcijos į šviesą (nudegimas saulėje arba išbėrimas), 
· raumenų skausmas, 
· sutrikęs šlapinimasis, 
· staigus potraukis šlapintis naktį, 
· krūtų padidėjimas vyrams, 
· sumažėjęs lytinis potraukis, 
· veido patinimas, bloga savijauta, 
· kūno svorio padidėjimas arba sumažėjimas, 
· išsekimas.

Retas (gali pasireikšti rečiau kaip 1 iš 1000 asmenų):
· seilių liaukų patinimas ir skausmingumas, 
· sumažėjęs baltųjų kraujo ląstelių (leukocitų) kiekis (dėl to gali padidėti infekcijų rizika), 
· mažas raudonųjų kraujo ląstelių kiekis (mažakraujystė), 
· kaulų čiulpų pažeidimas, 
· neramumas, 
· abejingumas (apatija), 
· priepuoliai (traukuliai), 
· daiktų atrodymas geltonais, 
· akių sausmė, 
· kraujo krešulių atsiradimas (trombozė, embolija), 
· skysčio sankaupa plaučiuose, 
· plaučių uždegimas, 
· kraujagyslių ir smulkių odos kraujagyslių uždegimas, 
· kasos uždegimas, 
· odos ir akių pageltimas, 
· ūminis tulžies pūslės uždegimas, 
· žarnyno angioneurozinė edema: tinimas žarnyne, pasireiškiantis tokiais simptomais kaip pilvo 
skausmas, pykinimas, vėmimas ir viduriavimas,
· raudonosios vilkligės simptomai - išbėrimas, sąnarių skausmai, rankų ir pirštų šalimo pojūtis, 
· sunkios odos reakcijos, įskaitant intensyvų odos išbėrimą, dilgėlinę, viso kūno odos paraudimą, stiprų niežulį, pūsles, odos patinimą ir lupimąsi, gleivinių uždegimą (Stivenso-Džonsono [Stevens-Johnson] sindromas, toksinė epidermio nekrolizė), kurios kartais būna pavojingos gyvybei, 
· judesių sutrikimas, 
· ūminis inkstų nepakankamumas, 
· neinfekcinis inkstų uždegimas, 
· sutrikusi inkstų funkcija, 
· karščiavimas.

Labai retas (gali pasireikšti rečiau kaip 1 iš 10000 asmenų):
· stipri raumenų įtampa, 
· rankų arba kojų tirpimas,
· ūminis kvėpavimo sutrikimas (pasireiškia stipriu dusuliu, karščiavimu, silpnumu ir sumišimu),
· širdies priepuolis, 
· skrandžio uždegimas, 
· dantenų sustorėjimas, 
· žarnų nepraeinamumas, 
· kepenų uždegimas.

Dažnis nežinomas (negali būti apskaičiuotas pagal turimus duomenis):
· susilpnėjęs regėjimas ar akių skausmas dėl padidėjusio akispūdžio (galimi skysčio susikaupimo akies kraujagysliniame dangale (tarp gyslainės ir odenos) ūminės uždaro kampo glaukomos požymiai),
· drebulys, standi laikysena, į kaukę panašus veidas, lėti judesiai ir kojų vilkimas, sutrikusi eisena,
· odos ir lūpos vėžys (nemelanominis odos vėžys).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Olmesartan medoxomil/Amlodipine/Hydrochlorothiazide Teva

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti gamintojo pakuotėje, kad vaistas būtų apsaugotas nuo šviesos. Šio vaisto laikymui specialių temperatūros sąlygų nereikalaujama.


Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Olmesartan medoxomil/Amlodipine/Hydrochlorothiazide Teva 20 mg/5 mg /12,5 mg plėvele dengtos tabletės
· Veikliosios medžiagos yra 20 mg olmesartano medoksomilio, 5 mg amlodipino (besilato pavidalu) ir 12,5 mg hidrochlorotiazido.

Olmesartan medoxomil/Amlodipine/Hydrochlorothiazide Teva 40 mg/5 mg /12,5 mg plėvele dengtos tabletės
· Veikliosios medžiagos yra 40 mg olmesartano medoksomilio, 5 mg amlodipino (besilato pavidalu) ir 12,5 mg hidrochlorotiazido.

Olmesartan medoxomil/Amlodipine/Hydrochlorothiazide Teva 40 mg/10 mg /12,5 mg plėvele dengtos tabletės
· Veikliosios medžiagos yra yra 40 mg olmesartano medoksomilio, 10 mg amlodipino (besilato pavidalu) ir 12,5 mg hidrochlorotiazido.
· Pagalbinės medžiagos yra: 
Tabletės branduolys: mikrokristalinė celiuliozė, laktozė monohidratas, povidonas, krospovidonas, karboksimetilkrakmolo natrio druska, hidratuotas koloidinis silicio dioksidas, magnio stearatas.
Tabletės plėvelė: 
Olmesartan medoxomil/Amlodipine/Hydrochlorothiazide Teva 20 mg/5 mg/12,5 mg plėvele dengtos tabletės
Opadry II 85F18378 baltasis dangalas: iš dalies hidrolizuotas polivinilo alkoholis (E1203), titano dioksidas (E171), makrogolis  (E1521), talkas (E553b).

Olmesartan medoxomil/Amlodipine/Hydrochlorothiazide Teva 40 mg/5 mg/12,5 mg plėvele dengtos tabletės 
Opadry II 85F22055 geltonasis dangalas: iš dalies hidrolizuotas polivinilo alkoholis (E1203), titano dioksidas (E171), makrogolis  (E1521), talkas (E553b), geltonasis geležies oksidas (E172).

Olmesartan medoxomil/Amlodipine/Hydrochlorothiazide Teva 40 mg/10 mg/12,5 mg plėvele dengtos tabletės 
Opadry II 85F94526 rožinis dangalas: iš dalies hidrolizuotas polivinilo alkoholis (E1203) (E1203), titano dioksidas (E171), makrogolis  (E1521), talkas (E553b), raudonasis geležies oksidas (E172).

Olmesartan medoxomil/Amlodipine/Hydrochlorothiazide Teva išvaizda ir kiekis pakuotėje

Olmesartan medoxomil/Amlodipine/Hydrochlorothiazide Teva 20 mg/5 mg /12,5 mg plėvele dengtos tabletės yra baltos, apvalios  plėvele dengtos tabletės nuožulniais kraštais, vienoje jų pusėje yra įspaudas „OA“ ir „05“ kitoje pusėje.

Olmesartan medoxomil/Amlodipine/Hydrochlorothiazide Teva 40 mg/5 mg /12,5 mg plėvele dengtos tabletės yra geltonos, apvalios  plėvele dengtos tabletės nuožulniais kraštais, vienoje jų pusėje yra įspaudas „OA“ ir „06“ kitoje pusėje.

Olmesartan medoxomil/Amlodipine/Hydrochlorothiazide Teva 40 mg/10 mg /12,5 mg plėvele dengtos tabletės yra rožinės, apvalios plėvele dengtos tabletės nuožulniais kraštais, vienoje jų pusėje yra įspaudas „OA“ ir „03“ kitoje pusėje.

Kartono dėžutėje yra 14, 28, 56 arba 98 plėvele dengtos tabletės lizdinėse plokštelėse plokštelėse arba 28 x 1 ir 98 x 1 tabletės perforuotose dalomosiose lizdinėse plokštelėse..


Gali būti tiekiamos ne visų dydžių pakuotės.

Registruotojas ir gamintojas
Registruotojas
Teva B.V.
Swensweg 5
2031 GA Haarlem
Nyderlandai

Gamintojai
Teva Operations Poland Sp. z.o.o. (BS 2)
ul. Mogilska 80
PL-31-546 KRAKÓW
Lenkija

arba

Balkanpharma - Dupnitsa AD
3, Samokovsko Shosse Str.
BG-2600 DUPNITSA
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Teva Baltics
Molėtų pl. 5
LT-08409 Vilnius
Tel.+370 5 266 02 03

Šis vaistas EEE valstybėse narėse registruotas tokiais pavadinimais:
Vokietija – Olmesartan/Amlodipin/HCT-ratiopharm 20 mg/ 5 mg/12,5 mg (40 mg/ 5 mg/12,5 mg; 40 mg/ 10 mg/12,5 mg; 40 mg/ 5 mg/ 25 mg; 40 mg/ 10 mg/ 25mg) Filmtabletten
Belgija - Co-Olmesartan/Amlodipine Teva 20 mg/ 5 mg/ 12.5 mg (40mg/ 5 mg/ 12.5 mg; 40mg/ 10 mg/ 12.5 mg; 40 mg/ 5 mg/ 25 mg; 40 mg/ 10 mg/ 25 mg) filmomhulde tabletten/comprimés pelliculés/Filmtabletten
Bulgarija - Олместа А Плюс 20 mg/5 mg/12,5 mg (40 mg/5 mg/12,5 mg; 40 mg/10 mg/12,5 mg; 40 mg/5 mg/25 mg; 40 mg/10 mg/25 mg)филмиранитаблетки
Estija - Olmesartan medoxomil/Amlodipine/Hydrochlorothiazide Teva Olmesartán/Amlodipino/Hidroclorotiazida Teva 20 mg/5mg/12,5 mg (40 mg/10
mg/12,5 mg; 40 mg/10 mg/25 mg; 40 mg/5 mg/12,5 mg; 40 mg/5 mg/25 mg) comprimidos recubiertos con película EFG
Latvija - Olmesartan medoxomil/Amlodipine/Hydrochlorothiazide Teva 40 mg/5 mg /12,5mg (40 mg/10 mg /12,5mg; 20 mg/5 mg /12,5mg) apvalkotās tablets
Nyderlandai - Olmesartan medoxomil/Amlodipine/HCT Teva 20 mg/5 mg/12,5 mg, (40 mg/5 mg/12,5 mg,; 40 mg/10 mg/12,5 mg,; 40 mg/5 mg/25 mg, 40 mg/10 mg/25 mg,) filmomhulde tabletten
Portugalija - Amlodipina + Olmesartan medoxomilo + ratiopharm - Comércio e Hidroclorotiazida ratiopharm


Šis pakuotės lapelis paskutinį kartą peržiūrėtas 2025-05-09.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

QR kodas ir URL
<Kiti informacijos šaltiniai>
<Paskutinė patvirtinta informacija apie šį vaistą yra prieinama skanuojant <QR kodas> <kitas 2D barkodas> <NFC> kuris yra nurodomas šiame pakuotės lapelyje <PL> <ant dėžutės> išmaniuoju telefonu/įrenginiu. Taip pat ta pati informacija yra prieinama tokiu URL: {URL} < ir Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ >> <{QR kodas}> <{kitas 2D barkodas}> <{NFC}>

Tik URL
<Kiti informacijos šaltiniai>
< Paskutinė patvirtinta informacija apie šį vaistą yra prieinama šiuo URL: {URL} < ir Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ >>


1

